《俞山人公临卜筑阳羡赋寄一首》
明代·王世贞

京洛饶贤贵，吴会富华腴。虽复堪身筴，要非中所愉。

仰希上皇风，俯卜静者庐。荆渚无浊流，阳羡有幽区。

山自离墨来，溪由罨画舒。以兹耕蚕业，不复废诗书。

春问茶女茶，秋逐渔父渔。朝饥拾野穗，晚供剪畦蔬。

蓬累故何滞，鴳适当更余。窃从柴桑叟，相为咏移居。

毋使车马知，令汝苍苔疏。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。